b'\n_START_ARTICLE_\nVastas\n_START_SECTION_\nIstorija\n_START_PARAGRAPH_\nLegendos teigia, kad miest\xc4\x85 \xc4\xafk\xc5\xabr\xc4\x97 graik\xc5\xb3 herojus Diomedas. Seniausi archeologiniai radiniai yra i\xc5\xa1 1300\xc2\xa0m. pr. m. e. Tai buvo svarbus frentani\xc5\xb3 miestas. Nors Julijaus Cezario laikais \xc4\x8dia buvo kolonija, kolonijos statusas nebuvo miestui suteiktas. Ta\xc4\x8diau Vastas buvo municipija. Tai buvo klestintis miestas su pirtimis, teatrais, mozaikomis, granito kolonomis. \xc4\x8cia rastas \xc4\xafra\xc5\xa1as, kad Valerijus Pudenas, b\xc5\xabdamas 13 met\xc5\xb3, laim\xc4\x97jo Romos poezijos konkurs\xc4\x85._NEWLINE_Vastas netur\xc4\x97jo savo uosto, tad naudojosi Punta della Penna uostu, kur randama daug rom\xc4\x97ni\xc5\xa1k\xc5\xb3 radini\xc5\xb3._NEWLINE_\xc5\xbdlugus Vakar\xc5\xb3 Romos imperijai Vast\xc4\x85 nusiaub\xc4\x97 gotai. Justinianui I u\xc5\xbe\xc4\x97mus Italij\xc4\x85, Bizantija \xc4\x8dia ilgai neu\xc5\xbesibuvo, nes j\xc4\x85 i\xc5\xa1vijo lombardai ir prijung\xc4\x97 Vast\xc4\x85 prie Benevento kunigaik\xc5\xa1tyst\xc4\x97s. Po to miest\xc4\x85 u\xc5\xbe\xc4\x97m\xc4\x97 frankai 774\xc2\xa0m. ir normanai 1053\xc2\xa0m. Miestas pakeit\xc4\x97 pavadinim\xc4\x85 i\xc5\xa1 Histonium \xc4\xaf Il Guasto d\xe2\x80\x99Aimone apie 1076\xc2\xa0m._NEWLINE_XV a. miesto strukt\xc5\xabr\xc4\x85 pakeit\xc4\x97 Vast\xc4\x85 vald\xc4\x99s karo vadas Giacomo Caldora. Jis pastat\xc4\x97 iki \xc5\xa1i\xc5\xb3 laik\xc5\xb3 i\xc5\xa1likusias gynybines sienas: Torre Bassano Roseti aik\xc5\xa1t\xc4\x97je, Torre Diomede, Torre Diamante Verdi aik\xc5\xa1t\xc4\x97je ir Porta Catena. Kaldoresko pilis buvo svarbiausias gynybinis objektas._NEWLINE_1566\xc2\xa0m. turk\xc5\xb3 laivynas sudegino miest\xc4\x85. Nukent\xc4\x97jo pilis ir \xc5\xa0v. Margaritos ba\xc5\xbeny\xc4\x8dia. Valdant ispanams Vastas buvo d\xe2\x80\x99Avalos markiz\xc5\xb3 feodas. Cesare Michelangelo (markizas 1697\xe2\x80\x931729\xc2\xa0m.) buvo miesto klest\xc4\x97jimo vir\xc5\xa1\xc5\xabn\xc4\x97._NEWLINE_Miest\xc4\x85 nelabai paveik\xc4\x97 1799\xc2\xa0m. revoliucija (trumpalaik\xc4\x99 Vasto respublik\xc4\x85 greitai panaikino rojalistai). Poetas ir mokslininkas Gabriele Pasquale Giuseppe Rossetti gim\xc4\x97 Vaste 1783\xc2\xa0m. vasario 28 d. Jis suk\xc5\xabr\xc4\x97 romantini\xc5\xb3 eil\xc4\x97ra\xc5\xa1\xc4\x8di\xc5\xb3, literat\xc5\xabrin\xc4\x97s kritimos ir autobiografij\xc4\x85. Manoma, kad jis buvo Wilkie Collins romano Moteris apsirengusi baltai profesoriaus Peskos prototipas. Roseti pab\xc4\x97go i\xc5\xa1 Italijos d\xc4\x97l politini\xc5\xb3 prie\xc5\xbeas\xc4\x8di\xc5\xb3 ir 1821\xc2\xa0m. apsistojo Londone._NEWLINE_Giovanni Giolitti laikais (tarpukariu) miestas, ypa\xc4\x8d senamiestis patyr\xc4\x97 drasti\xc5\xa1kas permainas. Musolinis pakeit\xc4\x97 miesto pavadinim\xc4\x85 \xc4\xaf Istonio 1938\xc2\xa0m., bet i\xc5\xa1laisvinus miest\xc4\x85 1944\xc2\xa0m., gr\xc4\x85\xc5\xbeintas senasis._NEWLINE_Nepaisant nuo\xc5\xa1liau\xc5\xbeos 1956\xc2\xa0m. pokariu miestas augo ir klest\xc4\x97jo. Atstatyti rom\xc4\x97ni\xc5\xa1ki paminklai, i\xc5\xa1pl\xc4\x97sti ir turistams pritaikyti papl\xc5\xabdimiai._NEWLINE_Vaste \xc4\xafsik\xc5\xabrusi Harvardo universiteto vasaros programa Abrucuose, norintiems intensyviai mokytis ital\xc5\xb3 kalbos.'